作者:無名氏
標題:賀新郎
內容:路入藍橋境。憶當年、雲英來會，玄霜搗盡。爭似溫公風流婿，一笑歡傳玉鏡。便勝似、瓊漿玉飲。自是振振佳公子，冰肌玉骨相輝映。一對兒，好廝稱。夜深銀燭交紅影。雀屏開、鳳帷擁繡，鴛衾鋪錦。雨意雲情應多少，夢到巫山一枕。好語向、耳邊頻聽。但願來春青雲路，管一枝、青桂嫦娥近。聞早寄，鳳樓信。